|  |  |
| --- | --- |
|  |  |
| TEM/289/00.06.01/2013  | 25.3.2013 |
|  |  |
|  |  |

**TYÖ JA ELINKEINOMINISTERIÖN LAUSUNTO TYÖRYHMÄN EHDOTUKSESTA MAAHANMUUTON TULEVAISUUS 2020 – STRATEGIAKSI**

Sisäasiainministeriö on pyytänyt työ- ja elinkeinoministeriöltä lausuntoa työryhmän ehdotuksesta maahanmuuton tulevaisuus 2020- strategiaksi. Työ- ja elinkeinoministeriö lausuu kunnioittavasti seuraavaa:

|  |
| --- |
| Suomeen ulkomailta suuntautuva muutto on ollut viime vuosina huomattavassa kasvussa ja ennusteiden mukaan kasvu jatkuu. Myös maahanmuuton syyt ovat monipuolistuneet ja nykyisin Suomeen muutetaan paitsi humanitaarisin syin, yhä enenevässä määrin perhesiteen, työn ja opiskelun perusteella. Työryhmän ehdotuksessa Maahanmuuton tulevaisuus 2020 -strategiaksi linjataan Suomen maahanmuuttopolitiikan kehityssuunnat ja tavoitteet maahanmuuton kasvaessa ja monipuolistuessa. Ehdotuksessa tarkastellaan maahanmuuttoa työllisyyden, Suomen kilpailukyvyn ja huoltosuhteen kehityksen kannalta, mutta yhtälailla myös maahanmuuttajien yhteiskunnallisuuden osallisuuden ja kotoutumisen tukemisen sekä suomalaisen yhteiskunnan monimuotoistumisen kannalta. Työ- ja elinkeinoministeriö osallistui strategiaa valmistelleen työryhmän työskentelyyn ja pitää työryhmän ehdotuksessa esitettyä visiota ja maahanmuuton suuntaviivoja (Suomi on turvallisesti avoin, Jokainen löytää paikkansa ja Moninaisuus on arkea) oikeasuuntaisina. Suomi tarvitsee aktiivista, suunnitelmallista ja kohdennettua työperusteista maahanmuuttoa tukemaan työvoiman saatavuutta ja talouden kasvua ja tätä kautta myös kilpailukykyä. Samalla tulee kuitenkin aktiivisesti huolehtia siitä, että täällä jo asuvat maahanmuuttajat työllistyvät ja voivat hyödyntää monipuolisesti osaamistaan sekä osallistua yhdenvertaisesti yhteiskunnan eri aloille. Niin ikään työ- ja elinkeinoministeriö pitää tärkeänä, että Suomi jatkaa vahvaa sitoutumistaan humanitaariseen vastuunkantoon kansainvälisten sopimusten ja Suomen pitkäaikaisen ihmisoikeuspolitiikan mukaisesti.  |

Työryhmän ehdotuksessa esitetään, että Maahanmuutto 2020 -strategian tueksi valmistellaan toimenpideohjelma, jossa määritetään asetettujen tavoitteiden edellyttämät toimenpiteet sekä toimeenpanon aikataulu ja vastuutahot. Työryhmä ehdottaa, että strategian toimeenpanon seurantaa ja raportointia koordinoi sisäasiainministeriö.

Kotoutumisen edistämisestä säädetyn lain 35 §:n mukaan työ- ja elinkeinoministeriö vastaa kotouttamispolitiikan yleisestä kehittämisestä, suunnittelusta ja ohjauksesta sekä kotouttamispolitiikan valtakunnallisesta arvioinnista ja seurannasta. Lain 36 §:n mukaan kotouttamista koskevien toimenpiteiden yhteensovittamiseksi työ- ja elinkeinoministeriön apuna toimii kotouttamisen kannalta keskeisten ministeriöiden edustajista muodostettu yhteistyöelin

Kotoutumislain 34 §:n mukaan valtioneuvosto päättää valtakunnallisesta kotouttamisen kehittämisestä laatimalla kotouttamisen tavoitteet sisältävän valtion kotouttamisohjelman neljäksi vuodeksi kerrallaan. Työ- ja elinkeinoministeriön johdolla poikkihallinnollisesti valmisteltu valtion kotouttamisohjelma hyväksyttiin 7.6.2012 tehdyllä valtieuvoston periaatepäätöksellä.

Maahanmuutto 2020 – strategiaa valmistelleen työryhmän esitykset on yhteen sovitettu kesäkuun 7. päivä hyväksytyn valtion kotouttamisohjelman kanssa. Työ- ja elinkeinoministeriö osallistuu maahanmuuttostrategian toimeenpano-ohjelman valmisteluun mutta toteaa, että kotouttamisen osalta toimenpiteiden yhteensovitus ja seuranta tapahtuu valtion kotouttamisohjelman puitteissa työ- ja elinkeinoministeriön koordinoimana, tarvittaessa ministeriöiden muodostamassa yhteistyöelimessä (kotouttamisen yhteistyöryhmä).

 Maahanmuuttojohtaja Kristina Stenman

 Neuvotteleva virkamies Sonja Hämäläinen